মার্কিন যুক্তরাষ্ট্রে গ্রেফতার বিষ্ণোই গ্যাংয়ের ঘনিষ্ঠ দুই সহযোগী!

ওয়েব ডেস্ক : বড় সাফল্য ভারতীয় নিরাপত্তা সংস্থাগুলির। গ্রেফতার (Arrest) করা হল বিদেশে আত্মগোপন করে থাকা দেশের দুই ‘মোস্ট ওয়ান্টেড’ গ্যাংস্টার ভেঙ্কটেশ গার্গ ও ভানু রানাকে। হরিয়ানা পুলিশের সহায়তায় মার্কিন যুক্তরাষ্ট্রে (America) গ্রেফতার করা হয়েছে অভিযুক্তদের। জানা গিয়েছে, অভিযুক্তরা কুখ্যাত লরেন্স বিষ্ণোই গ্যাংয়ের ঘনিষ্ঠ সহযোগী। সূত্রের খবর, দু’জকে দ্রুত প্রত্যর্পণ করা হবে ভারতে।

জানা গিয়েছে, হরিয়ানার নারায়ণগড়ের বাসিন্দা ভেঙ্কটেশ গার্গের বিরুদ্ধে ভারতে একাধিক ফৌজদারি মামলা রয়েছে। গুরুগ্রামে বাহুজন সমাজ পার্টি (BSP) নেতার হত্যাকাণ্ডে সরাসরি যুক্ত ছিল গার্গ। বর্তমানে সে বসবাস করত জর্জিয়াতে। তার বিরুদ্ধে অভিযোগ, সে হরিয়ানা, রাজস্থান ও দিল্লি থেকে যুবকদেরকে তাদের সঙ্গে সামিল করার চেষ্টা চালাচ্ছিল। অভিযোগ, ভেঙ্কটেশ কপিল সাংওয়ান নাম অন্য এক গ্যাংস্টারের সঙ্গে তোলাবোজি ও খুনের চক্র চালাত। গত অক্টোবরে দিল্লি পুলিশ সাংওয়ানের চার শ্যুটারকে গ্রেফতার করে।

আরও খবর : মালিতে অপহৃত ৫ ভারতীয়! চাঞ্চল্য

অন্যদিকে, ভানু রানা হল হরিয়ানার করনালের বাসিন্দা। দীর্ঘদিন ধরে মার্কিন যুক্তরাষ্ট্রে আত্মগোপন করে ছিল সে। বিষ্ণোই গ্যাংয়ের সক্রিয় সদস্য হিসেবে তার নাম একাধিক অপরাধে উঠে এসেছে। রানার অপরাধচক্র ছড়িয়ে রয়েছে হরিয়ানা, পাঞ্জাব ও দিল্লি জুড়ে। পাঞ্জাবে এক গ্রেনেড হামলার তদন্তের সময় তার নাম সামনে এসেছিল।

চলতি বছরের জুন মাসে করনালের বিশেষ টাস্ক ফোর্স (STF) দুই ব্যক্তিকে গ্রেফতার করে। যাদের কাছ থেকে বোমা, পিস্তল ও গুলি উদ্ধার হয়। তারা রানার নির্দেশেই ওই অস্ত্র নিয়ে যাচ্ছিল বলে স্বীকার করে। নিরাপত্তা আধিকারিকদের মতে, এই দুই গ্রেফতারি ভারতের জন্য বড় সাফল্য। বিদেশে আত্মগোপন করে থাকা গ্যাংস্টারদের নেটওয়ার্ক ধ্বংস করার পথে এটি একটি গুরুত্বপূর্ণ পদক্ষেপ।